Στο χαμηλότερο επίπεδο των τελευταίων οκτώ ετών βρέθηκε η ανεργία στην Ευρωζώνη τον Ιούνιο, η οποία καταγράφεται στο 9,1% σύμφωνα με την Eurostat. Η Ελλάδα ακολουθεί μεν την τάση αποκλιμάκωσης της ανεργίας, αλλά τα ποσοστά παραμένουν πολύ υψηλά, υπερδιπλάσια του ευρωπαϊκού μέσου όρου, κρατώντας σταθερά τη θλιβερή πρωτιά σε ότι αφορά την ΕΕ. Κρίσιμο θέμα δε όχι μόνο για την Ελλάδα, αλλά για όλη την Ευρώπη, είναι η επίμονα ανησυχητικά υψηλή ανεργία στους νέους.

Συγκεκριμένα, σύμφωνα με τα στοιχεία που ανακοίνωση τη Δευτέρα η Eurostat, στην Ευρωζώνη η ανεργία διαμορφώθηκε σε 9,1% τον Ιούνιο (έναντι 9,2% το Μάιο), καταγράφοντας το χαμηλότερο ποσοστό από τον Φεβρουάριο του 2009.

Στην «ΕΕ των 28» η ανεργία παρέμεινε σταθερή στο 7,7% σε σχέση με το Μάιο. Έναν χρόνο πριν, τον Ιούνιο του 2016, η ανεργία στην ευρωζώνη και στην «ΕΕ των 28» ήταν 10,1% και 8,6% αντιστοίχως (δεν υπάρχουν στοιχεία για την Ελλάδα το Μάιο και τον Ιούνιο).

Συνολικά τον Ιούνιο καταγράφονται 18,725 εκατομμύρια άνεργοι στην ΕΕ και 14,718 εκατομμύρια άνεργοι στην ευρωζώνη.

Τα υψηλότερα επίπεδα ανεργίας στην ΕΕ καταγράφονται στην Ελλάδα (21,7% τον Απρίλιο) και στην Ισπανία (17,1%). Τα χαμηλότερα ποσοστά ανεργίας σημειώθηκαν στην Τσεχία (2,9%), τη Γερμανία (3,8%) και τη Μάλτα (4,1%).

Ειδικότερα στην Ελλάδα, ο αριθμός των ανέργων τον Απρίλιο διαμορφώθηκε στα 1,041 εκατομμύρια. Το ποσοστό ανεργίας στους άνδρες διαμορφώθηκε στο 18,2% και στις γυναίκες στο 26,2%.

Το ποσοστό ανεργίας των νέων (κάτω των 25 ετών) στην Ελλάδα μειώθηκε τον Απρίλιο στο 45,5%, έναντι 45,7% τον Μάρτιο. Τα υψηλότερα ποσοστά ανεργίας των νέων στην ΕΕ καταγράφονται στην Ελλάδα (45,5%), την Ισπανία (39,2%) και την Ιταλία (35,4%). Τα χαμηλότερα ποσοστά καταγράφονται στη Γερμανία (6,8%).

Τον Ιούνιο η ανεργία των νέων στην ευρωζώνη διαμορφώθηκε σε 18,7% και στην ΕΕ στο 16,7%.

Newsroom ΑΛΤΕΡ ΕΓΚΟ,ΑΠΕ-ΜΠΕ